Γνωμοδότηση της Οικονομικής και Κοινωνικής Επιτροπής για:

- την «Δεύτερη έκθεση της Επιτροπής σχετικά με την αναθεώρηση της κοινοτικής νομοθεσίας σε θέματα ενέργειας» και - την «Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την κατάργηση σειράς νομοθετικών κοινοτικών κειμένων στον τομέα της ενεργειακής πολιτικής» () (97/C 66/11)

Στις 22 Οκτωβρίου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο της Ευρωπαϊκής Ένωσης αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις παραπάνω έκθεση και ανακοίνωση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 12 Νοεμβρίου 1996 με βάση την εισηγητική έκθεση του κ. von der Decken.

Κατά την 340ή σύνοδο ολομέλειάς της της 27ης και 28ης Νοεμβρίου 1996 (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 106 ψήφους υπέρ, 3 κατά και 2 αποχές την ακόλουθη γνωμοδότηση.

1. Εισαγωγή

1.1. Το υπό εξέταση έγγραφο αποτελεί το δεύτερο σκέλος της προσπάθειας αναθεώρησης της κοινοτικής νομοθεσίας στον τομέα της ενέργειας, την οποία είχε ξεκινήσει η Επιτροπή το 1995 (έγγρ. COM(95) 391 τελικό της 26ης Ιουλίου 1995). Η προσπάθεια αυτή έχει στόχο την ελάφρυνση και την απλούστευση της νομοθεσίας που ισχύει σε αυτόν τον τομέα και, εάν υπάρχει ανάγκη, την προσαρμογή της στα σημερινά δεδομένα.

1.2. Η πρώτη εξέταση, στην οποία είχε προβεί τότε η Επιτροπή, περιοριζόταν στους τομείς της ορθολογικής χρήσης της ενέργειας και του πετρελαίου και, εξάλλου, κάλυπτε μόνο ένα μέρος της σχετικής νομοθεσίας, συγκεκριμένα 17 βασικές νομοθετικές πράξεις, που είχαν υιοθετηθεί, στην πλειοψηφία τους, μεταξύ 1972 και 1976, οι 15 από το Συμβούλιο και οι 2 από την Επιτροπή.

1.3. Η εξέταση αυτή οδήγησε την Επιτροπή στην απόφαση να προτείνει την κατάργηση 10 από τις εν λόγω πράξεις, για τον κύριο λόγο ότι έχουν χάσει κάθε πρακτική αξία ή έχουν ξεπεραστεί από τις εξελίξεις της νομοθετικής διαδικασίας, ενώ από τις υπόλοιπες πράξεις, που πρόκειται να διατηρηθούν, οι 3 θα διατηρηθούν μόνο προσωρινά. Για την κατάργηση τεσσάρων από τις αναθεωρούμενες πράξεις, απαιτείται διαβούλευση με την ΟΚΕ, η οποία εξέδωσε ευνοϊκή σχετική γνωμοδότηση στις 26 Οκτωβρίου 1995 ().

1.4. Στο ίδιο πλαίσιο της αναθεώρησης της κοινοτικής νομοθεσίας, και παράλληλα με αυτή, η Επιτροπή πρότεινε την τροποποίηση και απλούστευση του κανονισμού που αφορά την κοινοποίηση στην Επιτροπή των επενδυτικών σχεδίων κοινοτικού ενδιαφέροντος στους τομείς του πετρελαίου, του φυσικού αερίου και της ηλεκτρικής ενέργειας (), για την οποία η ΟΚΕ εξέδωσε επίσης γνωμοδότηση στις 26 Οκτωβρίου 1995 (). Ο νέος αυτός κανονισμός υιοθετήθηκε στις 22 Απριλίου 1996 ().

1.5. Με τη δημοσίευση της παρούσας έκθεσης, η Επιτροπή, αφενός, συνεχίζει την εξέταση της νομοθεσίας στους δύο τομείς που καλύπτονταν και από την πρώτη της έκθεση και, αφετέρου, την επεκτείνει στους τομείς του φυσικού αερίου και του ηλεκτρισμού. Εξετάζονται, έτσι, 18 βασικές νομοθετικές πράξεις, οι οποίες είχαν υιοθετηθεί, στην πλειοψηφία τους, μεταξύ 1968 και 1980. Από αυτές, 6 αφορούν τον τομέα του πετρελαίου, 1 τον τομέα του φυσικού αερίου, 3 τον τομέα του ηλεκτρισμού και 7 τον τομέα της ορθολογικής χρήσης της ενέργειας. Σε αυτές προστίθεται και μία πράξη γενικότερης εμβέλειας, η οποία αφορά την κοινοποίηση στην Επιτροπή πληροφοριών σχετικά με την κατάσταση του ενεργειακού εφοδιασμού της Κοινότητας.

1.6. Τα συμπεράσματα που εξάγει η Επιτροπή από την εξέτασή της την οδηγούν να συστήσει την κατάργηση 5 μόνο από αυτές τις νομοθετικές πράξεις και τη διατήρηση των υπόλοιπων, είτε προσωρινά (των 7) είτε ύστερα από μεταγενέστερη δημοσίευση αιτιολογικής έκθεσης, που θα δικαιολογεί τη διατήρησή τους εν ισχύ (των 6). Οι προτάσεις κατάργησης των σχετικών πράξεων περιέχονται στην έκθεση που συνοδεύει την ανακοίνωση της Επιτροπής. Τυπικά, απαιτείται διαβούλευση με την ΟΚΕ μόνο για 3 από τις καταργούμενες πράξεις, ενώ για τις άλλες 2 δεν της είχε ζητηθεί γνωμοδότηση ούτε για την αρχική υιοθέτησή τους.

1.7. Με τη δημοσίευση αυτής της δεύτερης έκθεσης, η Επιτροπή θεωρεί ότι έχει ολοκληρώσει την αναθεώρηση της κοινοτικής νομοθεσίας για θέματα ενέργειας που βασίζεται στη Συνθήκη ΕΚ, τουλάχιστον στη σημερινή μορφή της. Εξαγγέλλει την πρόθεσή της να καταρτίσει και τρίτη έκθεση, αυτή τη φορά για την αναθεώρηση των νομοθετικών πράξεων που βασίζονται στις Συνθήκες ΕΚΑΧ και Ευρατόμ.

1.7.1. Για το μέλλον, η Επιτροπή εξαγγέλλει ήδη την πρόθεσή της να προβαίνει σε τακτική ανάλυση της κοινοτικής νομοθεσίας σε θέματα ενέργειας και να δημοσιεύει τα αποτελέσματα της ανάλυσης αυτής στην έκθεση για την ενεργειακή πολιτική, την οποία έχει δεσμευθεί να παρουσιάζει κάθε δύο έτη.

2. Γενικές παρατηρήσεις

2.1. Σύμφωνα με τη γνωμοδότηση που εξέδωσε το 1995, η ΟΚΕ επιδοκιμάζει απόλυτα την υποβολή της δεύτερης αυτής έκθεσης, η οποία υλοποιεί τη δέσμευση που ανέλαβε η Επιτροπή κατά την πρώτη προσπάθεια αναθεώρησης της κοινοτικής νομοθεσίας σε θέματα ενέργειας. Διαπιστώνει με ικανοποίηση ότι αυτή η έκθεση, όχι μόνο καλύπτει τους τομείς που δεν είχαν εξετασθεί προηγουμένως, αλλά και συμπληρώνει την εξέταση της κοινοτικής νομοθεσίας στους δύο τομείς που καλύπτονταν και από την πρώτη έκθεση.

2.1.1. Πράγματι, αυτή η ενέργεια της Επιτροπής ανταποκρίνεται στο αίτημα που της είχε απευθύνει η ΟΚΕ στην προηγούμενη γνωμοδότησή της, στην οποία ανέφερε, ως παραδείγματα, πολλές άλλες νομικές πράξεις που έχρηζαν επίσης αναθεώρησης.

2.2. Η ΟΚΕ εκφράζει, επίσης, ιδιαίτερη ικανοποίηση για την ανταπόκριση που επέδειξε η Επιτροπή σε πολλές παρατηρήσεις και υποδείξεις της, πολλές από τις οποίες αναφέρει στην παρούσα γνωμοδότηση.

2.3. Η ΟΚΕ σημειώνει ότι η δημοσίευση του Λευκού Βιβλίου «Μια ενεργειακή πολιτική για την Ευρωπαϊκή Ένωση» (έγγρ. COM(95) 682 τελικό) το Δεκέμβριο 1995 συνέβαλε στη διασαφήνιση του πλαισίου ενεργειακής πολιτικής, στο οποίο εντάσσεται αυτή η προσπάθεια αναθεώρησης της κοινοτικής νομοθεσίας και για την έλλειψη του οποίου είχε εκφράσει τη δυσαρέσκειά της στη γνωμοδότησή της για την πρώτη έκθεση της Επιτροπής. Επιμένει, ωστόσο, για άλλη μια φορά στο γεγονός ότι αυτή η προσπάθεια δεν έχει όλο το νόημα που μπορεί να έχει, αν δεν συμβάλλει στην αύξηση της ευστοχίας, της συνοχής και της αποτελεσματικότητας της κοινοτικής δράσης στον τομέα της ενέργειας, ιδίως σε σχέση με τους στόχους και τους προσανατολισμούς που ορίζονται στα ψηφίσματα του Συμβουλίου της 23ης Νοεμβρίου 1995 () και της 8ης Ιουλίου 1996 (), υπερβαίνοντας έτσι την απλή «νομική εκκαθάριση».

2.4. Η ΟΚΕ διαπιστώνει ότι, για 6 από τις 18 αναθεωρούμενες νομικές πράξεις, η Επιτροπή δεν εξάγει κανένα οριστικό συμπέρασμα από την εξέτασή τους, αλλά παρόλα αυτά αντιμετωπίζει θετικά τη διατήρησή τους και προβλέπει τη μεταγενέστερη υποβολή αιτιολογικών εκθέσεων. Υπό τις συνθήκες αυτές, η ΟΚΕ δεν μπορεί, στο παρόν στάδιο, να εκφέρει κρίση για το βάσιμο ή μη της διατήρησης των εν λόγω πράξεων.

2.4.1. Η ΟΚΕ λυπάται για το γεγονός ότι, παρά τις συστάσεις που της έχει διατυπώσει, η Επιτροπή δεν αξιοποίησε τους δώδεκα μήνες που χωρίζουν αυτές τις δύο προσπάθειες αναθεώρησης για να προβεί στην επεξεργασία των διάφορων αιτιολογικών εκθέσεων, ώστε να μπορέσει να παρουσιάσει τα συμπεράσματά τους στα ενδιαφερόμενα όργανα με την ευκαιρία της δεύτερης προσπάθειας.

2.4.2. Υπενθυμίζει ότι στην προηγούμενη γνωμοδότησή της είχε ζητήσει από την Επιτροπή να καταρτίσει έκθεση, συγκεκριμένα, για την πρακτική εφαρμογή των συστάσεων του Συμβουλίου 76/495/ΕΟΚ και 82/604/ΕΟΚ από τα κράτη μέλη.

2.4.3. Επίσης, η ΟΚΕ είχε υπογραμμίσει την ανεπάρκεια των αιτίων που είχαν οδηγήσει την Επιτροπή να προτείνει τότε τη διατήρηση της σύστασης 77/713/ΕΟΚ της 25ης Οκτωβρίου 1977 σχετικά με την ορθολογική χρήση της ενέργειας στις βιομηχανικές επιχειρήσεις (), για την οποία προβλέπει σήμερα την επεξεργασία αιτιολογικής έκθεσης, ανεπάρκεια η οποία καθιστούσε δύσκολη οποιαδήποτε εκτίμηση του βάσιμου ή μη αυτής της απόφασης διατήρησης.

2.4.4. Κατά συνέπεια, και με ικανοποίηση που η Επιτροπή συντάσσεται σήμερα με την άποψή της, η ΟΚΕ θεωρεί, αντίθετα από την Επιτροπή, ότι η αναθεώρηση της κοινοτικής νομοθεσίας σε θέματα ενέργειας δεν θα έχει ολοκληρωθεί πραγματικά, παρά μόνο όταν θα καταρτισθούν αυτές οι εκθέσεις και θα είναι δυνατό να κριθούν τα συμπεράσματά τους.

2.4.4.1. Έχοντας πληροφορηθεί ότι η Επιτροπή υπολογίζει να ολοκληρωθεί η επεξεργασία των εν λόγω εκθέσεων κατά τα μέσα του 1997, η ΟΚΕ ελπίζει σφόδρα να τηρηθεί αυτή η προθεσμία. Θα επιθυμούσε, ωστόσο, να είχε δεσμευθεί επακριβώς η Επιτροπή σε σχέση με αυτό το θέμα στο πλαίσιο της εξεταζόμενης έκθεσης.

2.4.5. Η ΟΚΕ διαπιστώνει, για μία ακόμη φορά, το περιορισμένο πεδίο της αναθεώρησης, στην οποία προέβη η Επιτροπή. Κι εκεί ακόμη, οι προτάσεις κατάργησης που διατυπώνει στην ουσία αποκαλύπτουν, περισσότερο από μια διαδικασία «νομικής εκκαθάρισης», επιβεβλημένη από το γεγονός οι εν λόγω πράξεις είναι πεπαλαιωμένες ή έχουν χάσει το λόγο ύπαρξής τους, ότι δεν συμβάλλουν πραγματικά στην ελάφρυνση και την απλούστευση της ισχύουσας κοινοτικής νομοθεσίας.

2.4.5.1. Γι'αυτό η ΟΚΕ επιμένει στη σημασία που πρέπει να δοθεί, επίσης, στην κωδικοποίηση της υπάρχουσας νομοθεσίας στον τομέα της ενέργειας, την οποία θεωρεί αναγκαία, και καλεί την Επιτροπή να την πραγματοποιήσει.

2.5. Με αυτήν την επιφύλαξη, η ΟΚΕ επικροτεί τις προτάσεις κατάργησης που περιέχονται στην ανακοίνωση της Επιτροπής και, ιδιαίτερα, εκείνες για τις οποίες απαιτείται τυπικά γνωμοδότησή της.

2.5.1. Η ΟΚΕ εκφράζει την ιδιαίτερη ικανοποίησή της για το γεγονός ότι η Επιτροπή φαίνεται πεπεισμένη για την ανάγκη να καταργηθεί η απόφαση του Συμβουλίου 77/186/ΕΟΚ της 14ης Φεβρουαρίου 1977 περί των εξαγωγών αργού πετρελαίου και προϊόντων πετρελαίου από ένα κράτος μέλος σε άλλο σε περίπτωση δυσχερειών εφοδιασμού (), ενώ στην πρώτη έκθεσή της είχε καταλήξει στο συμπέρασμα ότι χρειαζόταν η προσωρινή διατήρηση αυτής της απόφασης.

2.5.1.1. Με την τωρινή της απόφαση η Επιτροπή συντάσσεται με την άποψη που είχε διατυπώσει τότε η ΟΚΕ, η οποία είχε εκφράσει βάσιμες αμφιβολίες για τη συμβατότητα της εν λόγω απόφασης με τις διατάξεις της Συνθήκης για την εσωτερική αγορά και είχε συστήσει την κατάργησή της.

2.5.2. Η ΟΚΕ παρατηρεί, επίσης, ότι η Επιτροπή προτείνει σήμερα την κατάργηση της οδηγίας 75/339/ΕΟΚ περί της υποχρεώσεως των κρατών μελών να διατηρούν ένα ελάχιστο επίπεδο αποθεμάτων ορυκτών καυσίμων στους θερμοηλεκτρικούς σταθμούς (), ενώ στην πρώτη της έκθεση είχε κρίνει επίσης προτιμότερη την προσωρινή της διατήρηση, και αυτό εφόσον δεν έχουν υιοθετηθεί νέα μέτρα αντιμετώπισης των κρίσεων.

2.5.2.1. Η ΟΚΕ δεν μπορεί παρά να επικροτήσει αυτήν την αλλαγή προσανατολισμού, αφού και η ίδια είχε συστήσει την κατάργηση της εν λόγω οδηγίας, καθώς δεν υπάρχει καμία ένδειξη για τη χρησιμότητα της διατήρησής της.

2.5.2.2. Κατ'αυτόν τον τρόπο ενισχύεται, γενικότερα, η απόψη που είχε εκφράσει η ΟΚΕ στην προηγούμενη γνωμοδότησή της, ότι το γεγονός πως μια νομική πράξη έχει ξεπεραστεί εν μέρει μόνο από την εξέλιξη της νομοθετικής διαδικασίας ή δεν έχει αντικατασταθεί από πιο ενδεδειγμένες διατάξεις δεν αποτελεί από μόνο του επαρκές αίτιο για τη διατήρησή της εν ισχύ, έστω και προσωρινά.

2.5.2.3. Λαμβάνοντας υπόψη τους στόχους ακριβώς αυτής της προσπάθειας, η ΟΚΕ επιμένει ότι η έστω και προσωρινή διατήρηση μιας νομικής πράξης δεν μπορεί να δικαιολογηθεί, κατ' αρχήν, παρά μόνο από άποψη κοινοτικής προστιθέμενης αξίας.

3. Ειδικές παρατηρήσεις

3.1. Σχετικά με τη νομοθεσία για το πετρέλαιο και τα μέτρα αντιμετώπισης των κρίσεων

3.1.1. Η ΟΚΕ λυπάται πολύ για το γεγονός ότι, σε πολιτικό επίπεδο, δεν έχει σημειωθεί καμία εξέλιξη σε αυτό το θέμα κατά τη διάρκεια των τελευταίων δώδεκα μηνών. Σήμερα σημειώνει την επιβεβαίωση της δέσμευσης της Επιτροπής να υποβάλει στη διάρκεια του 1997 μια ανακοίνωση σχετικά με τα μέτρα αντιμετώπισης των κρίσεων και, ιδιαίτερα, με τα πετρελαϊκά αποθέματα και το συντονισμό της διαχείρισής τους,

3.1.1.1. Η ΟΚΕ επαναλαμβάνει ότι πρόκειται για έναν τομέα της ενεργειακής πολιτικής, όπου επιβάλλεται, λόγω της παλαιότητάς της, μια εντελώς ιδιαίτερη προσπάθεια ενημέρωσης, εξορθολογισμού και προσαρμογής της υπάρχουσας νομοθεσίας στο νέο ευρωπαϊκό και διεθνές πλαίσιο.

3.1.1.2. Υπενθυμίζει τις παρατηρήσεις που είχε διατυπώσει σχετικά στη γνωμοδότησή της για την πρώτη έκθεση της Επιτροπής και, ιδιαίτερα, τη σημαντική συμβολή στην ελάφρυνση και την απλούστευση της κοινοτικής νομοθεσίας σε αυτόν τον τομέα, η οποία θα πρέπει να περιλαμβάνει και την υιοθέτηση νέων μέσων αντιμετώπισης των κρίσεων. Η αποτελεσματικότητα της κοινοτικής δράσης πρέπει οπωσδήποτε, όταν έλθει η στιγμή, να φανεί ενισχυμένη.

3.1.1.3. Η ΟΚΕ ελπίζει έντονα, κατά συνέπεια, ότι αυτή η ανακοίνωση όχι μόνο θα συνοδευθεί από νέες προτάσεις, αλλά και ότι οι προτάσεις αυτές θα βαίνουν προς την κατεύθυνση των προσανατολισμών που υπενθύμισε εν συντομία ανωτέρω.

3.1.2. Όσον αφορά την οδηγία 76/491/ΕΟΚ της 4ης Μαΐου 1976 περί της κοινοτικής διαδικασίας ενημερώσεως και διαβουλεύσεως επί των τιμών του αργού πετρελαίου και των προϊόντων πετρελαίου εντός της Κοινότητας (), η ΟΚΕ σημειώνει ότι η Επιτροπή προτίθεται να προτείνει την υιοθέτηση ενός νέου συνόλου διατάξεων, που θα οδηγήσει στην κατάργηση της ισχύουσας οδηγίας.

3.1.2.1. Η ΟΚΕ διαπιστώνει ότι αυτή η πρόταση αντιφάσκει με τα συμπεράσματα της πρώτης έκθεσης, στην οποία η Επιτροπή κατέληγε ότι είναι ανάγκη να διατηρηθεί αυτή η οδηγία, μόνο με μια απλούστευση των λεπτομερειών εφαρμογής της.

3.1.2.2. Η ΟΚΕ σημειώνει ότι η Επιτροπή προβάλλει ως δικαιολογία για αυτή τη νέα προσέγγιση τις «αλλαγές που έχουν συντελεσθεί στη διάρθρωση της αγοράς». Ελλείψει διευκρινίσεων σε σχέση με τη φύση αυτών των αλλαγών, για την οποία η ΟΚΕ εκφράζει τη λύπη της, δεν μπορεί να γίνει καμία εκτίμηση σχετικά με το βάσιμο ή μη αυτού του νέου προσανατολισμού. Όπως δήλωσε και επ'ευκαιρία της υποβολής της πρώτης έκθεσης, λυπάται, πιο συγκεκριμένα, για το γεγονός ότι αυτή η κατάσταση δεν συμφωνεί με την απαίτηση για διαφάνεια, η οποία πρέπει να διέπει κάθε προσπάθεια αναθεώρησης της ισχύουσας κοινοτικής νομοθεσίας.

3.1.2.3. Παρατηρεί, εξάλλου, ότι η Επιτροπή δεν παρέχει καμία ένδειξη όσον αφορά την ημερομηνία υποβολής αυτής της νέας πρότασης οδηγίας.

3.2. Σχετικά με τη νομοθεσία σε θέματα ενεργειακής απόδοσης

3.2.1. Η ΟΚΕ εκφράζει για άλλη μια φορά τη λύπη της για την απουσία ενδείξεως όσον αφορά την ημερομηνία, κατά την οποία η Επιτροπή θα υποβάλει την πρόταση οδηγίας που πρόκειται να αντικαταστήσει την οδηγία 79/531/ΕΟΚ σχετικά με την επισήμανση της κατανάλωσης ενέργειας στους ηλεκτρικούς φούρνους ().

3.2.2. Η ΟΚΕ σημειώνει επισταμένως τα αίτια που οδηγούν την Επιτροπή να συστήσει τη διατήρηση της σύστασης 76/495/ΕΟΚ της 4ης Μαΐου 1976 περί της ορθολογικής χρησιμοποιήσειως της καταναλισκόμενης ενέργειας στις αστικές συγκοινωνίες (), πάντως μετά από υποβολή αιτιολογικής έκθεσης.

3.2.2.1. Η ΟΚΕ εφιστά σχετικά την προσοχή της Επιτροπής στις παρατηρήσεις και τις συστάσεις που διατύπωσε στη γνωμοδότησή της της 30ής Μαΐου 1996 για το Πράσινο Βιβλίο της Επιτροπής με τίτλο «Το δίκτυο των πολιτών - Αξιοποίηση του δυναμικού των δημόσιων επιβατικών μεταφορών στην Ευρώπη» (έγγρ. COM(95) 601 τελικό) ().

3.2.3. Στη γνωμοδότησή της για την πρώτη έκθεση, η ΟΚΕ είχε υπογραμμίσει ιδιαιτέρως την ανεπάρκεια των αιτίων που οδήγησαν την Επιτροπή να προτείνει τη διατήρηση της οδηγίας 78/170/ΕΟΚ της 13ης Φεβρουαρίου 1978 περί λειτουργίας των μονάδων παραγωγής θερμότητας για τη θέρμανση χώρων και την παραγωγή ζεστού νερού σε υπάρχοντα και σε νέα μη βιομηχανικά κτίρια, καθώς και περί της μονώσεως του δικτύου διανομής ζεστού νερού οικιακής χρήσεως στα νέα μη βιομηχανικά κτίρια ().

3.2.3.1. Η ΟΚΕ θεωρούσε, συγκεκριμένα, ότι τα στοιχεία ανάλυσης που παρέχει η Επιτροπή δεν επιτρέπουν ουδόλως να εξαχθεί το συμπέρασμα ότι αυτή η οδηγία διατηρεί την αναγκαιότητά της για την επίτευξη του στόχου της ορθολογικής χρήσης της ενέργειας και των ειδικότερων στόχων στους οποίους αποβλέπει, εφόσον μάλιστα και η ίδια η Επιτροπή υπογράμμιζε τα νομικά κενά που είχε η οδηγία ευθύς εξ αρχής και την πολύ ανομοιογενή εφαρμογή που της έγινε, για αυτόν το λόγο, από τα κράτη μέλη.

3.2.3.2. Η ΟΚΕ λυπάται που η Επιτροπή δεν παρέχει στη σημερινή της έκθεση συμπληρωματικά ενημερωτικά στοιχεία, τέτοια που να της επιτρέψουν να εκφέρει κρίση με επαρκή γνώση των πραγμάτων.

3.2.3.3. Ζητεί, συνεπώς, από την Επιτροπή να υποβάλει ενημερωτική έκθεση και για την εφαρμογή αυτής της οδηγίας και, στο βαθμό που η διατήρησή της θα αποδειχθεί ενδεχομένως δικαιολογημένη από άποψη κοινοτικής προστιθέμενης αξίας, να υποβάλει προτάσεις που θα επιτρέψουν την ομοιόμορφη εφαρμογή της σε όλα τα κράτη μέλη και θα αυξήσουν την αποτελεσματικότητά της.

4. Συμπληρωματικές παρατηρήσεις

4.1. Η ΟΚΕ εκφράζει την ικανοποίησή της για την πρόθεση της Επιτροπής να προβαίνει, κάθε δύο έτη, σε ανάλυση της υπάρχουσας νομοθεσίας σε θέματα ενέργειας.

4.2. Προκειμένου να μεγιστοποιηθεί η σημασία αυτής της ενέργειας και, κυρίως, να αυξηθεί η ευστοχία της, η ΟΚΕ προτείνει κάθε νέα πρόταση να συνοδεύεται από δελτίο επιπτώσεων, όπως συμβαίνει με τις ΜΜΕ.

4.2.1. Υπενθυμίζει σχετικά ότι έχει ήδη προτείνει κάθε νομοθετική πράξη να περιλαμβάνει, σε κάθε περίπτωση όπου κρίνεται απαραίτητο, διατάξεις που να καταργούν τις ισχύουσες νομοθετικές πράξεις, τις οποίες καθιστά πεπαλαιωμένες.

4.2.2. Υιοθετώντας μια τέτοια προσέγγιση, η Επιτροπή θα συνέβαλε, όχι μόνο στην επίτευξη του στόχου του εξορθολογισμού της κοινοτικής νομοθεσίας, στον οποίο αποβλέπει η προσπάθειά της, αλλά και στην αύξηση της προβολής και της συνοχής της κοινοτικής δράσης στον τομέα της ενέργειας.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 272 της 18. 9. 1996, σ. 10.

() ΕΕ αριθ. C 18 της 22. 1. 1996, σ. 103.

() ΕΕ αριθ. C 346 της 23. 12. 1995, σ. 10.

() ΕΕ αριθ. C 18 της 22. 1. 1996, σ. 107.

() ΕΕ αριθ. L 102 της 25. 4. 1996, σ. 1.

() ΕΕ αριθ. C 327 της 7. 12. 1995, σ. 3.

() ΕΕ αριθ. C 224 της 1. 8. 1996, σ. 1.

() ΕΕ αριθ. L 295 της 18. 11. 1977, σ. 3.

() ΕΕ αριθ. L 61 της 5. 3. 1977, σ. 23.

() ΕΕ αριθ. L 153 της 13. 6. 1975, σ. 35.

() ΕΕ αριθ. L 140 της 28. 5. 1976, σ. 4.

() ΕΕ αριθ. L 145 της 13. 6. 1979, σ. 7.

() ΕΕ αριθ. L 140 της 28. 5. 1996, σ. 16.

() ΕΕ αριθ. C 212 της 22. 7. 1996, σ. 77.

() ΕΕ αριθ. L 52 της 23. 2. 1978, σ. 32.